**УПУТСТВО**

**ЗА ПРИЈАВЉИВАЊЕ МЕЂУНАРОДНИХ ПРОЈЕКАТА**

Медицински факултет у Београду последњих година учествује као координатор или партнер у бројним међународним образовним и научним пројектима. Процеси конкурисања и реализације добијених пројеката, осим ангажовања наставника и сарадника - носилаца тих пројеката, захтевају и ангажовање стручних служби Медицинског факултета, као што су Центар за међународну сарадњу, Правна и Финансијска служба и др.

Како бисмо вам омогућили што ефикаснију логистичку подршку, како приликом конкурисања, тако и у реализацији добијених међународних пројеката, дефинисали смо процедуре, у зависности од типа пројекта, које су неопходне у циљу бржег и успешнијег обављања административних задатака дефинисаних конкурсима и самим пројектима.

Приликом конкурисања за међународне пројекте у којима је Медицински факултет Универзитета у Београду координатор или партнер потребно је, пре свега, доставити **допис декану са молбом за учешће на пројекту**, у коме је потребно навести програм и конкурс на који подносите пријаву. Уколико за програм за који конкуришете није приложен претпријавни формулар, допис треба да садржи и кратак опис пројекта, радни назив и основне циљеве пројекта, потенцијалне партнере и оквирни буџет, као и имена наставнка одговорног за реализацију пројекта и сарадника – администратора пројекта. Допис се доставља Центру за међународну сарадњу (контакт особа Наташа Огњановић, имејл: natasa.ognjanovic@med.bg.ac.rs).

Остала документација зависи од програма финансирања и налази се у одељцима о самим програмима.

Након одобравања пројекта неопходно је доставити цео пројекат Центру за међународну сарадњу.